b"\n_START_ARTICLE_\nAfektas\n_START_PARAGRAPH_\nAfektas (lot. affectus 'susijaudinimas, aistra') \xe2\x80\x93 stipri ir palyginti trumpa emocin\xc4\x97 reakcija, da\xc5\xbeniausiai kylanti, kai staiga pakinta subjektui svarbios gyvenimo aplinkyb\xc4\x97s. Daugelio \xc5\xbemoni\xc5\xb3 nuotaika svyruoja tam tikrose ribose. Ta\xc4\x8diau kartais gali kilti labai stiprios emocin\xc4\x97s reakcijos, emocij\xc5\xb3 protr\xc5\xabkiai \xe2\x80\x93 afektai. Tai atsakomoji reakcija \xc4\xaf jau \xc4\xafvykus\xc4\xaf \xc4\xafvyk\xc4\xaf ir paprastai i\xc5\xa1tinka \xc4\xafvykio pabaigoje. Afekt\xc4\x85 sukelia \xc5\xbemogaus patiriamas vidinis konfliktas, atsirad\xc4\x99s i\xc5\xa1 prie\xc5\xa1taravimo tarp jo potrauki\xc5\xb3, poreiki\xc5\xb3, sieki\xc5\xb3, nor\xc5\xb3 arba reikalavim\xc5\xb3, kuriuos jam kelia kiti arba jis pats, ir j\xc5\xb3 patenkinimo galimybi\xc5\xb3. Afektas pl\xc4\x97tojasi sunkiomis kritin\xc4\x97mis aplinkyb\xc4\x97mis, kai \xc5\xbemogus nesugeba rasti tinkamos i\xc5\xa1eities i\xc5\xa1 pavojingos, da\xc5\xbeniausiai netik\xc4\x97tai susidariusios situacijos._NEWLINE_Afektas pasirei\xc5\xa1kia i\xc5\xa1g\xc4\x85s\xc4\x8dio, \xc4\xaft\xc5\xab\xc5\xbeio, pyk\xc4\x8dio, pasibjaur\xc4\x97jimo, d\xc5\xbei\xc5\xabgavimo, pavydo ir kitomis emocijomis. Atsiranda staig\xc5\xabs judesiai ir vidaus organ\xc5\xb3 funkcij\xc5\xb3 sutrikimai. Afekto b\xc5\xabsenai b\xc5\xabdingas suvokimo susiaur\xc4\x97jimas: \xc5\xbemogus d\xc4\x97mes\xc4\xaf sutelkia vien \xc4\xaf afekt\xc4\x85 suk\xc4\x97lusias aplinkybes ir jo paskatintus veiksmus.\n_START_SECTION_\nAfekt\xc5\xb3 r\xc5\xab\xc5\xa1ys\n_START_PARAGRAPH_\nFiziologinis afektas yra labai stipri emocin\xc4\x97 reakcija \xc4\xaf kok\xc4\xaf nors dirgikl\xc4\xaf, da\xc5\xbeniau neigiam\xc4\x85 (nemaloni \xc5\xbeinia, \xc4\xaf\xc5\xbeeidimas). Tokio afekto b\xc5\xabsenos \xc5\xbemogus b\xc5\xabna labai susijaudin\xc4\x99s, da\xc5\xbenai garsiai kalba, verkia, grasina ir t. t. Nepaisant smarkaus susijaudinimo, jis supranta ir gali teisingai vertinti situacij\xc4\x85, sugeba save valdyti._NEWLINE_Patologinio afekto metu sutrinka s\xc4\x85moningas situacijos vertinimas, vis\xc4\x85 ligonio veikl\xc4\x85 lemia emocijos. Toks ligonis nesugeba \xc4\xafvertinti situacijos ir savo elgesio padarini\xc5\xb3. Esant patologinio afekto b\xc5\xabsenai pasirei\xc5\xa1kia pyktis, \xc4\xafnir\xc5\xa1is, baim\xc4\x97, tod\xc4\x97l tokie ligoniai da\xc5\xbenai b\xc5\xabna agresyv\xc5\xabs, net pavojingi. \xc5\xa0i b\xc5\xabsena da\xc5\xbeniausiai baigiasi visi\xc5\xa1ku bej\xc4\x97gi\xc5\xa1kumu, ligonis nusilpsta arba u\xc5\xbemiega. Sugr\xc4\xaf\xc5\xbeus s\xc4\x85monei b\xc5\xabna visi\xc5\xa1ka amnezija. Patologin\xc4\xaf afekt\xc4\x85 da\xc5\xbenai sukelia sunki netik\xc4\x97ta psichikos trauma. Jis gali atsirasti po galvos smegen\xc5\xb3 traumos ar u\xc5\xbedegimo, nervinio i\xc5\xa1sekimo, ilgos nemigos, nuovargio. Tam tikrais atvejais (da\xc5\xbeniausiai kvotos, tardymo organ\xc5\xb3 arba teismo pavedimu) patologin\xc4\xaf afekt\xc4\x85 nustato teismo psichiatrijos ekspertiz\xc4\x97; tokio afekto apimtas \xc5\xbemogus pripa\xc5\xbe\xc4\xafstamas nepakaltinamu, u\xc5\xbe savo veiksmus jis neatsako."